Valsts bērnu tiesību aizsardzības inspekcija (turpmāk – VBTAI) 2017. gada 10. novembrī organizēja ikgadējo reģionālo bāriņtiesu priekšsēdētāju zināšanu pilnveides semināru (turpmāk – seminārs). Seminārs tika organizēts Rīgā, Valsts ieņēmumu dienesta telpās, nodrošinot tā translēšanu tiešsaistē uz reģioniem - Daugavpilī, Valmierā un Kuldīgā.

Kopumā seminārā piedalījās 202 pārstāvji no bāriņtiesām. Proti, Rīgā (103 dalībnieki), Valmierā (34 dalībnieki), Daugavpilī (52 dalībnieki) un Kuldīgā (13 dalībnieki). Tehnisku iemeslu dēļ nebija iespējams precizēt, kuras bāriņtiesas pārstāvēja Kuldīgā esošo semināra dalībnieki (13). Izvērtējot datus par semināra apmeklētājiem, konstatēts, ka Rīgā, Valmierā un Daugavpilī seminārā tika pārstāvētas 69 bāriņtiesas jeb 50% no visu bāriņtiesu skaita.

Semināra noslēgumā VBTAI veica dalībnieku aptauju, lūdzot aizpildīt anketu ar nolūku noskaidrot vērtējumu par seminārā dzirdētajām tēmām, kā arī sadarbību ar VBTAI un Bāriņtiesu un audžuģimeņu departamentu (turpmāk – BAD) kopumā, kā arī BAD sniegtajām konsultācijām. Vērtējumu tika lūgts sniegt punktu skalā no 1 (ļoti slikti – zemākais vērtējums) līdz 10 (izcili – augstākais vērtējums). Semināra dalībnieku viedoklis apzināts Rīgā, Daugavpilī un Valmierā, tehnisku iemeslu dēļ tas nav bijis iespējams veikt Kuldīgā (13 semināra dalībnieki). Kopumā VBTAI izsniegtās anketas aizpildījuši 126 bāriņtiesu pārstāvji jeb 62% no semināra apmeklētājiem.

1. **Semināra prezentāciju vērtējums**

Semināra dalībnieki kopumā noklausījušies četras prezentācijas:

1. **“**Bērni ar uzvedības problēmām. Problēmu risināšanas iespējas.” /O.Ņikoforovs/
2. “Plānotais valsts atbalsts audžuģimenēm. Speciālo audžuģimeņu institūta izveide.” /B.Stankeviča/
3. “Normatīvo aktu prasības ģimeniskas vides nodrošināšanā bērnu ārpusģimenes aprūpes iestādēs” /L.Masļeņikova/
4. “Labās prakses piemērs Daugavpils pilsētas pašvaldībā DI kontekstā.” /E.Praņevska/